**20.4. - 24.4.2020 email:** **martina.tulipanova@centrum.sk**

**Správajme sa prosociálne alebo hrdinovia bežných dní**

1. **Napíš si do zošita:**

**Prosociálne správanie** sú skutky a činy vykonané v prospech druhých bez nároku na odmenu, teda nezištne, bez očakávania pochvaly či protislužby.

1. **Prečítaj si nasledujúce príbehy. Zisti, čo majú spoločné a napíš to pár vetami do zošita:**
* Zoja je obyčajné dvanásťročné dievča, žiačka základnej školy. Pomáha doma, ako vie. Učí sa variť, piecť, prať bielizeň i žehliť. Jej otec je dlhodobo v nemocnici. Mamina potrebuje uživiť rodinu, preto prijala zamestnanie vzdialené od bydliska, domov prichádza len raz za dva týždne. Doma býva ešte pätnásťročná sestra a osemnásťročný brat, obaja študujú na strednej škole v blízkom meste, kam každý deň dochádzajú. Starajú sa jeden o druhého a pomáhajú si, ako vedia. Musia vykonávať aj všetky domáce práce, nakupujú, upratujú, varia si. Usilovne sa pripravujú do školy. Vždy sa tešia, keď sú spolu, i keď je to niekedy ťažké. Tešia sa na maminu i na ocka a na to, že raz to snáď bude ako predtým.
* Tomáš a Lucia každý víkend navštevujú svojich starkých. Už nevládzu. Tomáš nakúpi starkým podľa zoznamu, potom povysáva spálňu a obývačku. Vypráši koberčeky z predsiene, chodby a kuchyne a pozametá chodníky pred domom, v zime odhrnie sneh. Lucka umyje podlahu v kuchyni, kúpeľni a na chodbe, utrie prach a pomôže Tomášovi s nákupom. Lucka má najradšej tú chvíľu, keď je všetko upratané, sadne si starkej k nohám, starká sa usmeje jej milým vráskavým úsmevom a začne rozprávať o svojom živote.
* Erik už dvadsaťkrát daroval krv. Vraví, že má z toho dobrý pocit a nádej, že niekomu môže zachrániť život.
* Marián má tri dospelé deti. Dcéra s rodinou sa práve presťahovali do nového domu, v ktorom ešte potrebujú kadečo dokončiť. Marián pricestuje k dcére zďaleka vždy, keď môže, a pomáha tejto mladej rodine urobiť chodník a plot a ďalšie práce, ktoré sú ešte potrebné. Všetko robí s úsmevom a so srdcom.
* Ninka chodí do šiestej triedy ZŠ. Sedí v lavici s Vlaďkou. Vlaďka sa narodila ako nepočujúca. Keď mala päť rokov, operovali ju a dali jej kochleárny implantát. Odvtedy sa jej život zmenil, začala trochu počuť a začala sa učiť rozprávať. Dnes už vie povedať mnohé slová, ale niekedy sa ešte nevie vyjadriť tak, ako by chcela. Snaží sa pozorne vnímať každé slovo na vyučovaní, niekedy sa jej darí viac, inokedy menej. Je však výborná žiačka, veľmi snaživá. Ninka ju obdivuje, že sa nikdy nevzdáva. Rada jej požičia svoje zošity a vysvetlí jej, čo potrebuje.
1. **Poznáš aj ty niekoho, kto rád nezištne pomáha? (opíš kto to je a ako pomáha)**

**VYPRACOVANÉ ÚLOHY V ZOŠITE ODFOŤ A POŠLI NA MAIL:** **martina.tulipanova@centrum.sk**